
Παρασκευή, 18 Μαρτίου 2011

Ψηφιακή Βιβλιοθήκη με όλο το υλικό του ΕΠΕΑΕΚ Ι και ΙΙ.  

Όλο το υλικό που δημιουργήθηκε στο πλαίσιο του ΕΠΕΑΕΚ Ι και ΙΙ βρίσκεται πλέον συγκεντρωμένο σε μία ψηφιακή βιβλιοθήκη. Με μία απλή αναζήτηση στον ιστότοπο http://repository.edulll.gr/edulll/ μπορεί κάθε χρήστης να βρει το εκπαιδευτικό υλικό των έργων, να διαβάσει μελέτες και εκθέσεις, να δει τα βιβλία που εκπονήθηκαν και να ενημερωθεί για σχετικά βίντεο και ημερίδες. 
Ο ιστότοπος προσφέρει εύκολη πλοήγηση με κριτήρια απλής και σύνθετης αναζήτησης ενώ ήδη από την αρχική σελίδα ο χρήστης έχει τη δυνατότητα να δει συγκεντρωτικά όλα τα θέματα για τα οποία κατά την διάρκεια του Β΄και Γ΄ΚΠΣ υλοποιήθηκαν κρίσιμες παρεμβάσεις. 
Με κωδικοποιημένο τρόπο έχουν οργανωθεί στοιχεία για την διαπολιτισμική εκπαίδευση, την προσχολική αγωγή, τη δια βίου μάθηση, την ειδική αγωγή και για ένα ευρύ σύνολο συναφών θεμάτων. Οι αρχές της συνέχειας, της συνέπειας και της διαρκούς βελτίωσης άλλωστε επιβάλλουν κάθε προηγούμενη εμπειρία να αξιοποιείται και το σύνολο των καλών πρακτικών του παρελθόντος να γίνεται οδηγός και για το μέλλον. 
Στο πλαίσιο αυτό η βιβλιοθήκη θα συνεχίζει να εμπλουτίζεται με υλικό που παράγεται και κατά τη διάρκεια της Δ΄Προγραμματικής Περιόδου (ΕΣΠΑ 2007-2013).  
Το έργο της Ψηφιακής Βιβλιοθήκης υλοποιήθηκε από το Εθνικό Κέντρο Τεκμηρίωσης, μέσω του Επιχειρησιακού Προγράμματος «Εκπαίδευση και Δια Βίου Μάθηση» με συγχρηματοδότηση από την Ευρωπαϊκή Ένωση (Ευρωπαϊκό Κοινωνικό Ταμείο – ΕΚΤ) και από εθνικούς πόρους. 

